Europsko istraživačko vijeće (ERC) odobrilo je 621 milijun eura potpore za 408 znanstvenika na početku karijere kako bi lakše ustrojili vlastite timove i provodili pionirska istraživanja u raznim disciplinama. No poražavajuća je činjenica da je tu potporu, u iznosu od 805 tisuća eura, dobila samo jedna znanstvenica iz Hrvatske, Jadranka Šepić s Instituta za oceanografiju i istraživanje mora iz Splita, za projekt koji se bavi procjenom utjecaja razine mora na poplave.

– Nažalost, Hrvatska je iznimno neuspješna u dobivanju ERC projekata. To je pokazatelj da je naš visokoobrazovni i znanstveni sustav iznimno nekonkurentan; u njemu se najbolji znanstvenici teško mogu afirmirati te se stoga i ne žele znanstveno angažirati u Hrvatskoj, nego svoju karijeru ostvaruju na kvalitetnijim, inozemnim ustanovama – rekao je za Lider državni tajnik pri Ministarstvu obrazovanja i znanosti dr. sc. Tome Antičić i dodao da je upravo radi toga nužno transformirati znanstveni sustav, gdje bi, umjesto sadašnje uravnilovke, kako kaže, najboljima išlo najviše sredstava.

– Poslala sam prijavu i s radošću dočekala vijest da su mi odobrena sredstva za projekt u čiju ćemo realizaciju krenuti u rujnu 2020. – rekla nam je Šepić, geofizičarka i majka troje djece, od kojih jedno ima tek dva tjedna.